title: Kanda Pat Raré
text: Yéning kaselehin saking kahanan niskala, Kanda Pat Raré inucap taler madué peséngan sané matios-tiosan manut ring yusan sang maraga raré. Rikala sang raré kantun ring cecupu manik, peséngan semetonnyané inggih punika Babu Lembana, Babu Abra, Babu Ugian/Sugian, miwah Babu Kakéré. Risampunné sang Ibu mobot sia bulan turmaning sang maraga raré sampun medal, raris makapatpat semeton inucap magentos peséngan manados Sang Anta (ari-ari), Sang Preta (lamas), Sang Kala (rah), miwah Sang Dengen (yéh nyom). Salanturnyané, ri kala sampun mayusa awarsa, makapatpat semeton sané nyarengin inucap pacang ninggalin sang maraga raré turmaning malih magentos peséngan manados I Salahir/I Jelair (ari-ari), I Mokair (lamas), I Mekair (rah), miwah I Salabir (yéh nyom). Inggihan pamargin Sang Kanda Pat Raré inucap inggih punika I Salabir lunga nganginang, I Mekair lunga ngelodang, I Salahir/I Jelair lunga ngauhang, miwah I Mokair lunga ngalérang. Pamekasnyané, ritepengan makapatpat semeton sang maraga raré inucap sampun rauh ring genah sané katuju, raris malih magentos peséngan manados I Bhuta Anggapati (yéh nyom), I Bhuta Mrajapati (rah), I Bhuta Banaspati (ari-ari), miwah I Bhuta banaspati Raja (lamas).